b'\n_START_ARTICLE_\nJens J\xc3\xb8rgen Bolvig\n_START_SECTION_\nBaggrund\n_START_PARAGRAPH_\nBolvig er f\xc3\xb8dt i Hasseris, Aalborg.\n_START_SECTION_\nPolitisk karriere\n_START_PARAGRAPH_\nEfter befrielsen i 1945 meldte den 15-\xc3\xa5rige Bolvig sig ind i Dansk Samling, som p\xc3\xa5 dav\xc3\xa6rende tidspunkt var en del af befrielsesregeringen under ledelse af statsminister Vilhelm Buhl. Efter opl\xc3\xb8sningen af Dansk Samling i 1947 blev Bolvig medlem af Konservativ Ungdom, hvor han i begyndelsen af 1950\'erne blev formand for Konservativ Ungdom i Aalborg. I 1953 v\xc3\xa6lges Bolvig til foreningens hovedbestyrelsen og senere medlem af forretningsudvalget. Bolvig var i perioden 1958 til 1960 landsformand for Konservativ Ungdom._NEWLINE_Sidel\xc3\xb8bende med sin aktivitet i Konservativ Ungdom arbejdede Bolvig p\xc3\xa5 at bevare og frede Ulvedybet, nordvest for Aalborg, hvor der var planer om landindvinding p\xc3\xa5 dav\xc3\xa6rende tidspunkt. Han indsamlede blandt andet 5.000 underskrifter mod udt\xc3\xb8rringen. Bolvig var p\xc3\xa5 dav\xc3\xa6rende tidspunkt ansat ved det land\xc3\xb8konomisk selskab i Hj\xc3\xb8rring Amt, og hans aktivitet generede Hedeselskabets direkt\xc3\xb8r, som uden held fors\xc3\xb8gte at f\xc3\xa5 ham fyret. I 1958 bliver Ulvedybet fredet af fredningsn\xc3\xa6vnet for Hj\xc3\xb8rring Amt, og denne kendelse bliver stadf\xc3\xa6stet af Overfredningsn\xc3\xa6vnet i 1959._NEWLINE_Ved folketingsvalget i 1964 og 1966 var Bolvig opstillet for Det Konservative Folkeparti i Mariagerkredsen i Randers Amtskreds, og fik ved valgene henholdsvis 618 og 434 personlige stemmer. Bolvig blev fundet for "r\xc3\xb8d" af de lokale partimedlemmer, som afsatte ham som folketingskandidat efterf\xc3\xb8lgende. Derefter meldte han sig ud af partiet og var partil\xc3\xb8s frem til indmeldelsen i Det Radikale Venstre i begyndelsen af 1970\'erne._NEWLINE_I 1973 blev Bolvig valgt og opstillet som radikal folketingskandidat i Fjerritslevkredsen, der var en opstillingskreds i Nordjyllands Amtskreds. Ved det f\xc3\xb8rstkommende folketingsvalg samme \xc3\xa5r fik Bolvig 1.719 personlige, som var det n\xc3\xa6sth\xc3\xb8jeste stemmetal p\xc3\xa5 den radikale liste. Det Radikale Venstre fik to mandater i Nordjyllands Amtkreds ved dette valg, men grundet valgtekniske foranstaltninger til fordeling af listestemmer, s\xc3\xa5 gik de to mandater til Erik Hansen og Per Gudme. Ved det efterf\xc3\xb8lgende valg i 1975 gik Det Radikale Venstre tilbage med syv mandater p\xc3\xa5 landsplan og mistede et mandat i Nordjyllands Amtskreds. I 1977 mistede partiet yderligere syv mandater p\xc3\xa5 landsplan, men her lykkedes det Bolvig at blive valgt i Aarskredsen p\xc3\xa5 et till\xc3\xa6gsmandat med 1.206 personlige stemmer. Ved det efterf\xc3\xb8lgende valg i 1979 blev Bolvig genvalgt, igen som det eneste mandat fra Nordjylland frem til valget i 1981. _NEWLINE_Allerede i 1960 blev Bolvig aktiv i flygtningedebatten, blandt andet at organisere flygtningehj\xc3\xa6lp. Fra 1996-97 skjulte Bolvig tre afviste asylans\xc3\xb8gere fra Hviderusland i sit hjem n\xc3\xa6r L\xc3\xb8kken, hvilket ved byretten i Hj\xc3\xb8rring blev takseret til en b\xc3\xb8de p\xc3\xa5 4.000 kr. og anket til Vestre Landsret, der takserede forseelsen til 2.500 kr._NEWLINE_I 2000 meldte Bolvig sig ind i Venstre.\n_START_SECTION_\nErhvervskarriere\n_START_PARAGRAPH_\nBolvig var mange\xc3\xa5rig erhvervschef i Hj\xc3\xb8rring, hvor han blandt andet var med til at f\xc3\xa5 flyttet H\xc3\xa6rens Materielkommando til byen.'